
PËR LEJIMIN E DREJTORISË SË PËRGJITHSHME TË RRUGËVE DHE DREJTORIVE RAJONALE RRUGORE NË QARQE, SI AUTORITETE KONTRAKTORE, PËR KRYERJEN E PROCEDURAVE TË PROKURIMIT DHE LIDHJEN E KONTRATAVE PËR RASTET E SITUATAVE EMERGJENTE DIMËRORE  
 
Në mbështetje të nenit 100 të Kushtetutës, të ligjit nr.9643, datë 20.11.2006 “Për prokurimin publik”, të ndryshuar, dhe në vijim të pikës 3/ç të kreut I të vendimit nr.1, datë 10.1.2007 të Këshillit të Ministrave “Për miratimin e rregullave të prokurimit publik”, të ndryshuar, me propozimin e Ministrit të Punëve Publike dhe Transportit, Këshilli i Ministrave        

VENDOSI:

1. Lejimin e Drejtorisë së Përgjithshme të Rrugëve dhe drejtorive rajonale rrugore në qarqe, si autoritete kontraktore, për kryerjen e procedurave të prokurimit, për objektet e përcaktuara sipas listave 1 dhe 2, që i bashkëlidhen këtij vendimi, dhe të procedurave të prokurimit e lidhjen e kontratave për rastet e situatave emergjente dimërore, të paparashikuara në buxhetin e miratuar, zëri “Emergjenca”, brenda vitit 2011.
2. Ngarkohen Ministria e Punëve Publike dhe Transportit, Drejtoria e Përgjithshme e Rrugëve, drejtoritë rajonale rrugore në qarqe, Ministria e Financave dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
 
KRYEMINISTRI
 Sali Berisha

Lista nr.1

Autoriteti kontraktor: Drejtoria e Përgjithshme e Rrugëve
1. Ndërtim rruga by pass perëndimor Shkodër, loti 1.
2. Ndërtim rruga by pass perëndimor Shkodër, loti 2;
3. Supervizion punimesh ndërtim rruga by pass perëndimor Shkodër, loti 1;
4. Supervizion punimesh ndërtim rruga by pass perëndimor Shkodër, loti 2;
5. Menaxhimi, funksionimi dhe mirëmbajtja e pajisjeve dhe operimi i tunelit të Thirrës, të autostradës Rrëshen-Kalimash (shtesë kontrate);
6. Mirëmbajtje me performancë dhe dimërore për aksin rrugor Milot-Reps;
7. Mirëmbajtje me performancë dhe dimërore për aksin rrugor Reps-Kalimash;
8. Supervizion i mirëmbajtjes rutinë dhe dimërore me bazë performancë segmenti rrugor Milot-Reps-Kalimash.
9. Ndërtim rruga Kukës-Morinë, loti 1 (vepra arti të mëdha), dublimi (shtesë kontrate);
10. Ndërtim rruga Qukës-Qafë Plloçë, loti 1 (vepra arti të mëdha), dublimi (shtesë kontrate);
